ועדת העלייה, הקליטה והתפוצות, כנסת 25, פרוטוקול מספר 8, 2023-01-23 00:00

עודד פורר: שלום לכולם, אני פותח את הישיבה השנייה שלנו ליום זה

עודד פורר:  שני נושאים לפנינו

עודד פורר:  הראשון הוא הארכת תשלום מענק הסתגלות לעולים חדשים בשנת 2023 והשני: עדכון סל הקליטה, עדכון סכומי הסיוע בשכר דירה וקיצור משך זמן ההמתנה

עודד פורר:  נתחיל לדון בנושא הראשון, מענק ההסתגלות

עודד פורר:  נציג משרד העלייה והקליטה, בבקשה

אהרן אוזן: צהריים טובים, שמי אריק אוזן מאגף התכנון והתקצוב במשרד העלייה והקליטה

אהרן אוזן:  כרגע אנחנו עדיין בודקים ורוצים לבחון איך אנחנו יכולים לסייע לכלל העולים בתחום הדיור לאור ההשלכות התקציביות

עודד פורר: שאלתי לגבי מענק ההסתגלות, מה המדיניות?      

אהרן אוזן: זה עדיין בבחינה מאחר שכל העולים מתמודדים עם הבעיות

זאב אלקין: - - -     

אהרן אוזן: גם אם אנחנו מדברים על מענקי הסתגלות בלבד - - -     

עודד פורר: השאלה שלי היא לגבי מענק ההסתגלות, זאת שאלה שנשאלה גם בשבוע שעבר ולא קיבלנו תשובה

אהרן אוזן: עדיין אין תשובה בעניין זה, אנחנו ממשיכים לבחון, יש לזה השלכות תקציביות מאוד גדולות, במיוחד במציאות של תקציב המשכי שבה אנו נמצאים כעת

אהרן אוזן:  אנחנו, יחד עם האוצר, נגיש המלצות במסגרת דיוני התקציב

זאב אלקין: אבל זה אומר שלא יהיה מענק הסתגלות השנה

עודד פורר: דיוני התקציב זה ליולי, המשמעות של דבריך היא שמשרד הקליטה מודיע שאין מענק הסתגלות

עודד פורר:  אם זאת המשמעות – תודיעו שזו עמדת המשרד

עודד פורר:  מה עמדת משרד האוצר, גם לפי עמדתכם אין אישור מענק הסתגלות עד לאחר אישור תקציב המדינה, אם בכלל?     

דניאל בלנגה: דניאל בלנגה מאגף התקציבים במשרד האוצר, כרגע אין מקור תקציבי למענק ההסתגלות, אנחנו עובדים יחד עם משרד הקליטה כדי לבחון מה אפשר לעשות לקראת דיוני התקציב

עודד פורר: ראו, התשובה לא מקובלת

עודד פורר:  ברור שהאמירה ש: "אין מענק הסתגלות כרגע" וש-"מחכים לדיוני תקציב", המשמעות היא – אם אתם תעבדו מהר – שזה יהיה באזור חודש יולי

זאב אלקין: אדוני לא מעודכן, יש החלטה של הממשלה והקואליציה להעביר את כל התקציב בזמן פגרת פסח של הכנסת

עודד פורר: גם כשמחליטים לפעמים עושים דחייה במועדים ואתה יודע - - -     

זאב אלקין: יש חוק, הם לא משנים את החוק

עודד פורר: הם ישנו את החוק בסוף

זאב אלקין: לא, הם החליטו לא לשנות את החוק עד סוף מאי, 30 במאי

עודד פורר: 30 במאי זה תאריך טוב

עודד פורר:  זה אומר שעד ה-30 במאי אין מענק הסתגלות

עודד פורר:  המשמעות היא שאין משמעות למענק ההסתגלות והעולים שהגיעו לכאן בחודש נובמבר לא יקבלו מענק הסתגלות, העולים שהגיעו לכאן בחודש ספטמבר לא יקבלו מענק הסתגלות והעולים שהגיעו לכאן קודם גם הם לא

עודד פורר:  אוקיי, זאת העמדה של משרדי העלייה והקליטה והאוצר, זאת המשמעות, זה לא לדיוני תקציב

זאב אלקין: אפשר לדעת מה נשתנה מהבחינה המקצועית?     

עודד פורר: המשמעות היא שאין

זאב אלקין: מה השתנה מהבחינה המקצועית, למה בשנה שעברה – אני לא שואל לגבי מקורות התקציב כי זו שאלה לאוצר – למה משרד העלייה והקליטה סבר בשנה שעברה שיש צורך במענק הסתגלות ונלחם על זה ולחץ על האוצר לאשר את המענק גם כשהיינו במציאות של בחירות והיה לא פשוט לאשר אותו

זאב אלקין:  מה השתנה מה-1 בינואר?      

אהרן אוזן: עניין המקור התקציבי באמת חשוב

אהרן אוזן:  היה לנו תקציב מאושר והיה גם - - - ייחודי לכל הסוגיה הזו

אהרן אוזן:  הייתה הסכמה להעביר החלטת ממשלה בנושא – החלטה שהוארכה פעם אחת – כרגע המציאות, כמו שאמרנו, היא של תקציב המשכי ואגף התקציבים אומר שאין מקור תקציבי לכך

עודד פורר: מה היה המקור התקציבי להורדת המס על משקאות ממותקים? כמה זה, כ-800 מיליוני שקלים?      

דניאל בלנגה: איני יודע, אני מוכן לבדוק

עודד פורר: תבדוק

דניאל בלנגה: רק אומר שהורדת המס - - - ההכנסה ומענק הסתגלות הם בצד של הוצאה אז זה שונה

דניאל בלנגה:  אני מוכן לבדוק ולהחזיר תשובה

זאב אלקין: אדוני היושב-ראש, יש משהו שאני לא מבין, אני זוכר את הדיונים בקבינט העלייה והקליטה, נכחתי שם וגם אתה נכחת בהם

זאב אלקין:  משרד העלייה והקליטה, ברמה המקצועית, טען כל הזמן שהמענק הזה הוא קריטי ואפילו הממשלה הסכימה לפלט בגלל הלחץ של משרד העלייה והקליטה

זאב אלקין:  אני לא שואל לגבי משרד האוצר, אני רוצה להבין האם משרד העלייה והקליטה עדיין נמצא באותה העמדה מהבחינה המקצועית

זאב אלקין:  האם המשרד עדיין סבור שמענק ההסתגלות הוא הכרחי בנושאים האלה כפי שהוצג במשך כל השנה, או שלחילופין הוא שינה עמדה ב-1 בינואר, ואם כן, עקב איזה תהליך ואיזו עבודת מטה

אהרן אוזן: לא מדובר בעבודת מטה

אהרן אוזן:  הנושא הוצג בפני השר הנכנס, הראינו לו את הנקודות והוא רוצה לבין אם בכלל האפשרות - - -     

זאב אלקין: השר סבור שזה לא הכרחי

אהרן אוזן: הוא עדיין לומד את הנושא והוא מודע למגבלות התקציביות שאנחנו נמצאים בהן כרגע

עודד פורר: השאלה צריכה להיות מופנית לשר הקליטה

זאב אלקין: הם דיברו על שר הקליטה

זאב אלקין:  אני מציע, אדוני, להזמין לכאן את השר

זאב אלקין:  מדובר בנושא קריטי אפילו יותר מהדיון הקודם

עודד פורר: חד-משמעית

זאב אלקין: אם השר לא בטוח שצריך אז - - -     

עודד פורר: אם יש שינויים בנתונים שהציג משרד הקליטה לעומת מה שהציגו לממשלה בפעם הקודמת אז אני חושב שכדאי שהוועדה תכיר את הנתונים החדשים

עודד פורר:  אם מצבם של העולים שהגיעו השתפר לאין ערוך אז יכול להיות שכדאי לנו לדעת את זה

עודד פורר:  אגב דיוני תקציב, יכול להיות שמשרד העלייה והקליטה צריך פחות תקציב גם לתחומים אחרים

עודד פורר:  מישהו מחברי הכנסת רוצה להתייחס לעמדה של משרד הקליטה?     

זאב אלקין: אני מציע להזמין את השר

עודד פורר: אנחנו נזמין, נשמע מעט את הנוכחים

עודד פורר:  חבר הכנסת לשעבר ליפמן, בבקשה

דב ליפמן: אני רוצה לדבר מהשטח, מארגון מטפל בעולים באופן שוטף, חוסר מענק הסתגלות משמעו שהם לא יוכלו לשרוד במדינה שלנו

דב ליפמן:  זה לא שמשהו השתפר ועכשיו הם בסדר

דב ליפמן:  אנחנו מקבלים דיווחים בכל יום, אנשים לא יכולים לשרוד

דב ליפמן:  אנחנו, נציגי ארגוני העולים, מנסים לעשות כל מה שאפשר כדי לעזור להם – בציוד, בבגדים ועוד – אבל זה קריטי

זאב אלקין: אולי זאת המטרה

דב ליפמן: לשמוע שאין שום תכנון, אנחנו חייבים לדווח לעולים שלא יודעים מה יהיה

זאב אלקין: יודעים, יודעים

עודד פורר: אתה יודע מה יהיה – לא יהיה

דב ליפמן: זה דבר שהוא קטסטרופה עבור העולים

דב ליפמן:  חייבים לשנות את המדיניות

זאב אלקין: אם עד סוף מאי לא ישולם מענק הסתגלות, מהיכרותי עם המנגנון הישראלי – הוא לא יחזור בחודש יוני

עודד פורר: לא, אין שום סיכוי

עודד פורר:  מרינה קוריטני מההסתדרות הציונית העולמית, בבקשה

מרינה רוזנברג קוריטני: שלום לכולם, אני רוצה להבין, אני ראש המחלקה לעידוד העלייה בהסתדרות הציונית העולמית זו השנה השביעית

מרינה רוזנברג קוריטני:  מה שאנחנו עשינו במהלך השנים האלה, אנחנו כל הזמן ניסינו לצמצם את הפער ולעזור לעולים שמגיעים לארץ, עכשיו אני לא בדיוק מבינה איך הממשלה מתייחסת לנושא

מרינה רוזנברג קוריטני:  האם אנחנו צריכים את העולים במדינה? אני זוכרת שפניתי בעבר לחבר הכנסת אלקין בבקשה לבדוק מי מחליט לעלות או לא לעלות לארץ ולעשות סקר מקיף

מרינה רוזנברג קוריטני:  קיבלנו את ברכת הדרך ועשינו את הסקר

מרינה רוזנברג קוריטני:  מה שעלה בסקר הוא שהטווח של הקליטה למשפחה ממוצעת הוא 10 שנים

מרינה רוזנברג קוריטני:  10 שנים המשפחה לא יכולה לשרוד בלי תמיכה של הממשלה

מרינה רוזנברג קוריטני:  אנחנו עושים את כל המאמצים לשכנע יהודים לעלות לארץ ומהצד השני מתחילים לקצץ בתקציבים, אז מה אנחנו עושים? אני מנסה להבין אבל לא מצליחה

עודד פורר: תודה יאיר סמוליאנוב מלובי המיליון

יאיר סמוליאנוב: אני קצת מבולבל ואני חושב שאם זו המציאות אז יש להגיד בפנים ולא ללכת סחור-סחור

יאיר סמוליאנוב:  אם היו גורמי מקצוע שלפני שנה המליצו על משהו אחד והיום גורמים ממשלתיים ממליצים על משהו אחר אז אני, בתור אזרח, הייתי שמח להבין מה הנימוקים

יאיר סמוליאנוב:  אם החליטו שיש צורך בכסף ובמענק הסתגלות לעולים, ועכשיו אין צורך, אז כדאי להבין למה היה צורך פעם ולמה אין צורך היום

יאיר סמוליאנוב:  אני חושב שצריך לדבר גם על פיל בחדר שיש דיון לגביו, דעתי תישמע כשהדיון הזה יגיע

יאיר סמוליאנוב:  כוונתי לדיון לגבי שאלת חוק השבות

יאיר סמוליאנוב:  אני אומר שאני מקווה שאין כאן שיקולים אחרים ואין כאן רצון לרמוז שאנחנו רוצים שמכאן יעלו ומכאן לא יעלו

יאיר סמוליאנוב:  אני חונכתי על הערך הציוני והיהודי של קליטת עלייה

יאיר סמוליאנוב:  להגיד שאין מענק הסתגלות, אני מודה ברמה הרגשית ביותר שזה מאוד מעציב

עודד פורר: לסיכום הסעיף הזה, ההפתעה הגדולה אינה מכיוון משרד האוצר, שם הציפייה הייתה ברורה

עודד פורר:  ההפתעה שלי היא מכיוון משרד העלייה והקליטה

עודד פורר:  משרד העלייה והקליטה חי בשלוות נפש עם העובדה שמענק ההסתגלות נמוג

עודד פורר:  המשמעות ברורה לחלוטין, נראה זאת במספרי העולים לישראל

עודד פורר:  ממשלת ישראל הנוכחית מודיעה באופן חד-משמעי: "אנחנו לא רוצים עלייה", זאת המשמעות

עודד פורר:  גם מי שהגיע לפה יעזוב

אהרן אוזן: כמו שאמרתי קודם, ברור לי שהזמן עובר אבל השר עדיין לא גיבש את עמדתו

אהרן אוזן:  השר בוחן אפשרות לסייע בשכר דירה לכלל העולים

אהרן אוזן:  אם דובר על - - -     

עודד פורר: אתה עונה על שאלה אחרת, אתה עונה על השאלה השנייה ומיד נגיע לכך

עודד פורר:  השאלה הראשונה נגעה במענק ההסתגלות ולא מענק לשכר דירה

עודד פורר:  מענק ההסתגלות נובע ממלחמה, מכך שאנשים שעולים לא יכולים להעביר לכאן כסף, צריכים לצאת מעכשיו לעכשיו בצורה מהירה יותר

עודד פורר:  אגב, כל הנהלים שלפיהם עובדת מערכת העלייה והקליטה עובדים על יציאה מהירה

עודד פורר:  מנגנון ה-Go- no go, מאיפה נולד המנגנון הזה? הוא אומר שיש אנשים שצריכים לצאת מעכשיו לעכשיו ונוכח כך אנחנו מעניקים להם סיוע מיוחד

עודד פורר:  המשמעות של מה שאתה אמרת כאן היא שאין יותר סיוע מיוחד

עודד פורר:  חבר הכנסת לשעבר קושניר, בבקשה

אלכס קושניר: דיון חשוב, אדוני, יושב-ראש הוועדה

זאב אלקין: אדוני היושב-ראש, במשרד הקליטה יודעים שהמלחמה עוד נמשכת?      

עודד פורר: אולי הם הודיעו על סיומה

אלכס קושניר: אני רוצה שננתח את התהליך של העלייה לישראל ותראו עד כמה ההחלטה לא לתת מענק הסתגלות ולהפסיק את הסיוע לשכר דירה פוגעת בנו כמדינה

אלכס קושניר:  העולים שמגיעים לישראל אמורים לעבור תקופה בת שישה חודשים שבמהלכה הם מקבלים סל קליטה ובמקביל הם לומדים באולפנים

אלכס קושניר:  אנחנו יודעים שהתקופה באולפן אף פעם לא מתחילה בזמן כי יש מחסור באולפנים, מורים, כיתות ועוד

אלכס קושניר:  זה אומר שאנשים לא מתחילים ללמוד בזמן, בזמן הזה נאכל סל הקליטה וכשמגיעים לשלב של שישה חודשים אז בעצם אין להם ברירה והם יוצאים לשוק התעסוקה

אלכס קושניר:  הם יוצאים לשוק התעסוקה לא מספיק מוכנים מבחינת השפה וכך היכולת שלהם להשתלב בשוק זה ולממש את הפוטנציאל שלהם – הולכת ופוחתת

אלכס קושניר:       בשנה שעברה, בעקבות המלחמה, החליט שר האוצר הקודם, יחד עם שרת הקליטה, על שני סוגי סיוע: מענק הסתגלות וסיוע בשכר דירה

אלכס קושניר:  הוכח בכל המחקרים, וכל היושבים כאן יודעים שזה היה מאוד אפקטיבי שנתן לאנשים את האפשרות להשתלב טוב, לא להיות לחוצים על השקל כדי ללמוד באולפן כמו שצריך ולממש את הפוטנציאל שלהם

אלכס קושניר:  אומר שוב שההוצאה על קליטת עלייה אינה בבחינת הוצאה אלא בבחינת השקעה

אלכס קושניר:  הכסף הזה חוזר כפליים לאוצר המדינה ולתוצר הלאומי, גם באמצעות מיסים וגם בזכות ההשתלבות של אותם אנשים בארץ

אלכס קושניר:  אני לא מצליח להבין למה הממשלה הזאת פשוט לא מתעניינת בזה

אלכס קושניר:  אם עד עכשיו היו פה ממשלות שקלטו עלייה, יש כאלה שקלטו יותר טוב ויש כאלה שקלטו פחות טוב

אלכס קושניר:  הממשלה הנוכחית החליטה שהיא לא קולטת עלייה אלא פולטת עלייה

אלכס קושניר:  אני חושב שכל מי שיושב פה צריך לתת על זה את הדעת ובמיוחד אתם, במשרד הקליטה, חייבים להרים דגל אדום כי אני מכיר אתכם, אני יודע שאכפת לכם ואני יודע שאתם רוצים את זה

אלכס קושניר:  אז תעשו את זה, תודה

עודד פורר: תודה

עודד פורר:  חבר הכנסת קריב?     

גלעד קריב: אחרי הדובר הבא

עודד פורר: אני פשוט עובר לנושא השני

עודד פורר:  התעדכנו כרגע ממשרד העלייה והקליטה שלא יהיה המשך של הענקת מענק ההסתגלות לעולים החדשים

גלעד קריב: אני יודע, לכן נכנסתי לדיון

עודד פורר: אני עובר לסעיף הבא: עדכון סל הקליטה ועדכון סכומי הסיוע בשכר דירה

עודד פורר:  חבר הכנסת קריב, בבקשה

גלעד קריב: ראשית, אדוני היושב-ראש, אני מתנצל על ההגעה המאוחרת, סיימנו דיונים בוועדת החוקה

גלעד קריב:  אני בטוח שחבריי וחברותי אמרו את כל מה שצריך להיאמר על ההשלכות של היעדר התקצוב להמשך נושא סל הקליטה

גלעד קריב:  אני מבקש לקשור בין מה שקורה בוועדת החוקה לבין מה שקורה כאן

גלעד קריב:  הדברים הם לא תמימים, זה לא עניין בירוקרטי שנגמר הכסף ולא יודעים איך להיחלץ מהבעיה הבירוקרטית הזאת

גלעד קריב:  כשממשלה רוצה להיחלץ מסבך בירוקרטי היא יודעת לעשות את זה, כל סדר היום של ועדת הכספים מוקדש מבוקר עד ערב להעברות מתקציב אחד לתקציב אחר

גלעד קריב:  יודעים להעביר תקציבים בממשלת ישראל וגם בכנסת

גלעד קריב:  יש פה, בסופו של דבר – אני ממשיך את דברי חברי, חבר הכנסת לשעבר אלכס קושניר – מהלך אחד רציף שמתחיל בשלילת הלגיטימציה של העולים שמגיעים כרגע מחבר המדינות – בין אם מרוסיה ובין אם מאוקראינה – יש פה ניסיון לומר שיש כאן ניצול לרעה של הוראות חוק השבות

גלעד קריב:  הכול מתנהל סביב או על רקע הדיון הזה בשינוי חוק השבות, בבדיקה של מי הוא הנכד ומי הוא הבן וכולי

גלעד קריב:  זאת ממשלה שמאותתת ליהדות העולם ומאותתת ליהדות רוסיה ואוקראינה שאנחנו לא עד הסוף רוצים שתהיו כאן, ומכיוון שכך אז גם לא נורא שלא נטפל בסיפור הזה של סל הקליטה

גלעד קריב:       אני מאוד מקווה, אדוני היושב-ראש, שבזכות הדיון שאתה מקיים כאן, בזכות קולך ובזכות קולנו נצליח בתקופה שהקשב הציבורי מופנה למקומות אחרים לעורר את הציבור הישראלי גם לנושא זה

גלעד קריב:  אני קורא לחברי וחברותי לנצל גם את ההזדמנויות על הדוכן במליאה – מנאומים בני דקה ועד השתתפות בדיונים אישיים, ואני מקווה שפה נשמע גם קואליציה וגם אופוזיציה – להשמיע גם במליאה את הדרישה הזאת לתקצב במשאבים נוספים את הסעיף התקציבי הרלוונטי, אני מזכיר שאנחנו נמצאים בעיצומם של ימי הכנת התקציב לשנים 2023-2024 במשרד האוצר, זה יגיע לממשלה עד סוף פברואר, יגיע לכאן בקריאה ראשונה במהלך חודש מרץ ואנחנו צריכים לעורר עכשיו את הקול הציבורי כדי שבשנתיים הקרובות יוסדרו כל התקציבים הנדרשים כדי לקלוט בזרועות פתוחות את גל העלייה המבורך שיגיע וממשיך להגיע מרוסיה ומאוקראינה

עודד פורר: חברת הכנסת מזרסקי, בבקשה

טטיאנה (טניה) מזרסקי: ביום חמישי שעבר התלוויתי לשר הקליטה בעת ביקורו בלשכת הקליטה - - - ובמשרד הקליטה

טטיאנה (טניה) מזרסקי:  אין ספק שהשר מבין שיש תוכניות נהדרים ויש עולים איכותיים שמגיעים עכשיו

טטיאנה (טניה) מזרסקי:  הרצון שלו לעזור לכל העולים באופן שוויוני הוא רצון טוב, הכוונה טובה, אבל אם אנחנו יודעים שמי שמגיע עכשיו מאזור אוקראינה ורוסיה ששם יש תנאים מיוחדים, מענק ההסתגלות ששולם להם לא שולם בגלל שהם עולים מועדפים אלא בגלל שיש צורך

טטיאנה (טניה) מזרסקי:  אם אנחנו מדברים על גישה שוויונית לכלל מועמדי העלייה אז צריך להתחשב בכך שלא יכול להיות שוויון כמדובר באוכלוסייה שיוצאת מאזור מלחמה או בורחים מגיוס צבאי

טטיאנה (טניה) מזרסקי:  הגישה לא יכולה להיות סלקטיבית והשוויון שרוצה להראות שר הקליטה מוביל לסלקציה – את אלה אני רוצה ואת אלה לא – ואם לאלה קשה להגיע אז שלא יגיעו כלל

טטיאנה (טניה) מזרסקי:  אנחנו, חברי ועדת הקליטה, ואני מקווה שאתה, אדוני היושב-ראש מבין זאת, צריכים לפקח על פעילות המשרד ולא לאפשר דבר זה

עודד פורר: אקיים דיון נפרד לגבי דיון זה

עודד פורר:  אני מבקש לקבוע דיון ולזמן אליו את השר

עודד פורר:  זה לא שסיימנו את הדיון ובזה נגמר האירוע

עודד פורר:  יהיה דיון נוסף בנוכחות השר רק על הנושא הזה

עודד פורר:  נזמן את הקבוצות הרלוונטיות על מנת שיספרו מאיפה הם ברחו, למה ברחו ועם מה הם הגיעו לכאן

עודד פורר:  נשמע את עמדת הממשלה

עודד פורר:  גלדיס, את רוצה להגיב?      

גלדיס ברזובסקי: שמי גלדיס ברזובסקי, אני עולה מברזיל, אנחנו מיעוט

גלדיס ברזובסקי:  אני רואה שחברי מריו לא נמצא כאן ולכן אשמיע את הקול של כל העולים מדרום אמריקה ולא רק של ברזיל

גלעד קריב: חשוב מאוד, נכון

גלדיס ברזובסקי: אנחנו מיעוט בתוך המיעוט בתוך ים של עולים מרוסיה ואוקראינה אבל דרום אמריקה עוברת מצב כלכלי מאוד קשה

גלדיס ברזובסקי:  הדולר, הם באים לפה עם מחצית הסכום, הדולר פה שווה חצי ממה שהוא שווה שם והם איבדו את היכולת להיות במרכזי קליטה בגלל שפינו את העולים ממרכזי קליטה, אז הם צריכים לבוא עם שכר דירה ואנחנו יודעים כמה זה עולה היום, גם בפריפריה, וגם לאולפנים הם צריכים לחכות חצי שנה

עודד פורר: זה לא דיון מעקב לגבי האולפנים

גלדיס ברזובסקי: אני מבקשת לקחת בחשבון גם את העולים מדרום אמריקה

גלדיס ברזובסקי:  כל עולה הוא עולם ומלואו

גלדיס ברזובסקי:  יש לנו רופאים בברזיל ובארגנטינה שרוצים לעלות אבל אחרי שהם רואים את המצב הם פשוט לא מעיזים

עודד פורר: תודה רבה

גלעד קריב: אחרי רוסיה ואוקראינה, התפוצה הגדולה ביותר היא התפוצה הלטינית

עודד פורר: חבר הכנסת סובה, בבקשה

יבגני סובה: תודה עבור הדיון, שמח לראות כאן את חברי אלכס קושניר שהוביל את הנושא גם כיושב-ראש ועדת הכספים

יבגני סובה:  ברוך שובך לכנסת ולוועדה שלא הייתה פעילה

יבגני סובה:  אני מסכים שלא מקובל שתהיה הפליה

יבגני סובה:  מענק הסתגלות שברובו מנוצל לתשלום שכר דירה בעוד העולים לומדים באולפנים בחצי שנה הראשונה זה נותן אוויר לנשימה ואפשרות לשלם שכירות

יבגני סובה:  אנשים שהגיעו עד חודש אוגוסט ימשיכו לקבל את זה וזו הפליה לא טובה זה גם נותן מסר לא טוב לאנשים שמחכים כרגע במדינות סמוכות לרוסיה שעדיין רוצות להגיע והם יגיעו, עשרות אלפים יגיעו

יבגני סובה:  דבר נוסף, אחרי שמונה חודשים מגיע לעולה חדש להגיש בקשה לקבלת זכאות לסיוע בשכר דירה אבל הסכומים הרבה יותר נמוכים

יבגני סובה:  יכול להיות, אדוני היושב-ראש, שאנחנו צריכים  - - -     

עודד פורר: זה הנושא השני

עודד פורר:  נשמע את התייחסות משרד הקליטה לעדכון סל קליטה לעולים ולקיצור משך מתן הסיוע בשכר דירה

אהרן אוזן: שלום שוב, אריק אוזן מאגף תכנון ותקצוב במשרד העלייה והקליטה

אהרן אוזן:  כמו שנאמר בדיון הקודם, סל קליטה לא עודכן (חוץ מההצמדות) מאז שחוקק החוק ב-1995

אהרן אוזן:  נאמר בדיון הקודם שמדובר באחד מהתקציבים הגדולים במשרד

אהרן אוזן:  לאור זאת, לעדכון הסל תהיינה השלכות גדולות

אהרן אוזן:  אנחנו בוחנים את זה, זה לא משהו שניתן לעשות בתקופה כל-כך קצרה

אהרן אוזן:  בנוסף, השר הנחה את כל האגפים במשרד, במסגרת הכנת דיוני התקציב, להציג תוכניות להתמודדות עם יוקר המחייה

עודד פורר: דניאל, מה היעד לאישור התקציב בממשלה?      

דניאל בלנגה: אמצע פברואר

עודד פורר: בעוד כשלושה שבועות

דניאל בלנגה: נכון

עודד פורר: לא גיבשתם עמדה במשרד הקליטה?     

אהרן אוזן: כמו שאמרתי, מדובר בנושא מאוד רחב

עודד פורר: אריק, אני יודע שהנושא רחב, מורכב וחשוב ולא צריך לחזור על זה, זו בערך התשובה היחידה שאני מקבל ממשרד הקליטה מאז שבוע שעבר

עודד פורר:  בשבוע שעבר באתם לפה בלי תשובה ולא אהבתי את זה, לבוא לדיון מעקב בלי תשובות ולהגיד: "מורכב, בוחנים, שוקלים" זו לא תשובה

עודד פורר:  בעוד שלושה שבועות אתם אמורים להצביע בממשלה על תקציב מדינה, ואל תספרו לי שאתם לא נמצאים בדיוני תקציב ואל תספרו לי שאתם לא יושבים ויודעים מה אתם רוצים או לא רוצים בתקציב כי אתם יודעים

עודד פורר:  אז תגידו אם אתם דורשים העלאת סל קליטה או לא

עודד פורר:  זה לגיטימי להגיד גם שלא

עודד פורר:  העמדה שלי היא שצריך להעלות את סל הקליטה אבל זו לא חייבת להיות עמדת הממשלה

עודד פורר:  צריכה להיות לכם עמדה

עודד פורר:  לא יכול להיות שלמשרד אין עמדה מקצועית בנושא של מענק הסתגלות, אין עמדה מקצועית לגבי סל קליטה והכול הוא השלכות רוחב

עודד פורר:  השלכות רוחב יש לגבי כל החלטה

עודד פורר:  גם לעצירת העלייה יש השלכות רוחב

אהרן אוזן: כמו שאמרתי קודם, השר עדיין לומד את הנושא, הוא הנחה אותנו לעשות בדיקות בכמה כיוונים

עודד פורר: תודה, אני מבקש דיון עם השר, אני לא מקבל תשובות ממשרד העלייה והקליטה, אלו לא תשובות

עודד פורר:  בעוד שלושה שבועות אתם מצביעים בממשלה, מתי תהיה לכם תשובה?      

אהרן אוזן: תוך עשרה ימים

עודד פורר: תוך עשרה ימים?     

אהרן אוזן: כן, האגפים המקצועיים הונחו לתת מתווה תוך עשרה ימים לגבי עדכון סל הקליטה או חלופות אחרות

אהרן אוזן:  כמו שאמרתי, כל האגפים המקצועיים נדרשו גם להכין תוכניות שיעזרו לעולים להתמודד עם יוקר המחייה

עודד פורר: הם לא עשו, לא את התחקיר שביקשנו

עודד פורר:  לגבי שכר דירה?      

שלומית אבינח: השלכות של כל הארגונים, גם כתבנו לכם את זה

אולגה דדון: צהריים טובים, אולגה דדון ממשרד הקליטה, סמנכ"לית דיור

אולגה דדון:  כפי שאמרתי בישיבה הקודמת בשבוע שעבר, צמצום תקופה לקבלת סיוע אוטומטי בשכר דירה – הלוגיקה ברורה והרציונל ברור

אולגה דדון:  השר טרם גיבש את עמדתו

עודד פורר: אנחנו יכולים לקבל את המספרים?     

אולגה דדון: שנייה, אנחנו בדיוק שוקדים יחד עם משרד השיכון על בחינת כל הנתונים כי מדובר בתהליך מאוד מורכב שדורש בחינה מעמיקה

אולגה דדון:  אמרתי בפעם שעברה שייקח לנו זמן להכין את כל הנתונים

אולגה דדון:  בטח לאור העלייה המאוד גדולה בשנה שעברה שהכפילה את עצמה ביחס לשנים הקודמות

עודד פורר: לא באתם עם תשובות

עודד פורר:  אי-אפשר לקיים דיון מעקב ולא לבוא עם נתונים לוועדה

אולגה דדון: אמרנו ש - - -     

עודד פורר: זה בסך הכול דיון מעקב, הוא היה צריך להסתיים עכשיו

עודד פורר:  הייתם אמורים להציג את הנתונים שלא באתם איתם לדיון הקודם

אולגה דדון: אנחנו עדיין לא מוכנים עם המספרים

עודד פורר: למה לא אמרתם לנו את זה?      

אולגה דדון: כי אנחנו עדיין בודקים את הנתונים

עודד פורר: אבל למה לא אמרתם, למה לא התקשרתם אתמול למנהלת הוועדה להגיד שאתם צריכים עוד 24 שעות?      

אולגה דדון: כמה זמן אנחנו עוד נצטרך?     

שאול מופז: שמי שאול מוצפי משרד השיכון, מדובר בשליפות מורכבות, אנחנו מתבססים על נתוני עבר ולא על נתונים קדימה

שאול מופז:  אנחנו לא יודעים לצפות איזה אוכלוסייה תיכנס אחרי סל הקליטה

עודד פורר: נכון למה שיש היום

יבגני סובה: אתם לא יודעים כמה עולים ישנם?      

שאול מופז: אנחנו יודעים, אנחנו יודעים

יבגני סובה: היושב-ראש ביקש תשובות, מה המספרים?      

שאול מופז: אנחנו יודעים מה ההיקפים

עודד פורר: מנהלת הוועדה, שלומית אבינוח

שלומית אבינח: סליחה, בדרך כלל אני לא מתערבת, הרעיון הזה של קיצור זמנים למי שוותיק, דוד ביטן, יושב-ראש הוועדה בכנסת ה-23 עשה ממש עבודה

שלומית אבינח:  אני יודעת שזה היה, פשוט הוא חלה בקורונה וזה נעצר

שלומית אבינח:  הרעיון הוא לא חדש, הוא עלה כמה פעמים בכנסת ה-23 וגם התקיימו דיונים

שלומית אבינח:  זה שהציעו את זה עכשיו זה לא אומר שמדובר במשהו שצץ יש מאין

שלומית אבינח:  כבר אז דובר וכבר אז אני הייתי עדה באופן אישי לשיחות עם אגף התקציבים לגבי ההשלכות על הארגונים

שלומית אבינח:  חשוב להבין שלא מדובר במשהו שצץ עכשיו

אולגה דדון: קודם כל, הנושא חייב לבוא בדיון ביחד עם אגף התקציבים

עודד פורר: בסדר

שלומית אבינח: זה היה גם בכנסת ה-23

אולגה דדון: אנחנו בוחנים גם את תקופת הקיצור, האם מדובר בשנתיים - - -     

עודד פורר: ביקשנו לראות את העלויות ואת החלופות, זה בסך הכול להריץ קובץ אקסל

אולגה דדון: לא ממש

שאול מופז: יש עולים שמתחילים עם הסיוע ואז נגרעים כי הם מקבלים דיור ציבורי, רוכשים דירות ועוד

עודד פורר: אתה יודע לתת אחוזים ולתת הערכות

שאול מופז: עד לשנה החמישית

אולגה דדון: אני רק רוצה לתקן - - -     

יבגני סובה: אין צורך לתקן, לא אמרתי שום דבר

עודד פורר: אין צורך

עודד פורר:  דניאל בלנגה, מצאת את המקור התקציבי להורדת המס על הסוכר?     

דניאל בלנגה: עדיין לא, אבל אודיע לוועדה, אני אמצא

דניאל בלנגה:  ברצוני להתייחס לקיצור, בשבוע האחרון עמדנו בקשר עם משרד הקליטה ומשרד השיכון בניסיון להבין את המשמעויות

דניאל בלנגה:  זה באמת יותר מסובך ממה שחשבתי

דניאל בלנגה:  אנחנו יכולים להגיד שמדובר בסדר גודל של כמה מאות מליוני שקלים על פני ארבע שנים

דניאל בלנגה:  זה אמור לכסות את כל המלאי הקיים ואז נישאר בלא עלות תקציבית כי זו עלות חד-פעמית

דניאל בלנגה:  אנחנו בוחנים לעומק את הנתונים כדי לראות מה העלות של הדבר הזה

עודד פורר: מישהו מחברי הכנסת רוצה להוסיף משהו לפני שאני סוגר את הישיבה

אוהד טל: אומר משהו, אני רוצה לצאת מעט נגד רוח הדברים שנאמרו כאן ולהגן מעט על משרד העלייה והקליטה, על אף שאני חושב שראוי היה להביא את הנתונים

אוהד טל:  נכנס שר חדש ולגיטימי לחלוטין שלוקח לו זמן ללמוד את העניין ולגבש מדיניות עצמאית, הוא לא חייב להיות מחויב אוטומטית למדיניות של השר הקודם

אלכס קושניר: רק תגיד את זה לעולים שמחכים לכסף

אוהד טל: שנייה, שנייה, זה מורכב

אלכס קושניר: תגיד את זה

אוהד טל: בוא תגיד את זה גם לעולים מצרפת ולעולים מדרום אמריקה

אלכס קושניר: אין בעיה, אני בעד לטפל בכל העולים

אוהד טל: הניסיון להציג את העלייה מרוסיה - - -     

אלכס קושניר: אבל - - -     

אוהד טל: אבל אני מדבר

אלכס קושניר: שנייה, כשאתם נכנסתם וראיתם שפתאום מבטלים את הטבות המס לדימונה ולעוד כמה יישובים, נלחצתם ומצאתם את הכסף ואת הדרך לסדר את זה

אלכס קושניר:  כשמדובר בעולים אז פחות אכפת לכם

אלכס קושניר:  בסדר, הבנו, השר צריך את הזמן

אוהד טל: אתה לא תטיף לי על דאגה לעולים, אני עוסק בכך כבר עשר שנים

אלכס קושניר: כל הכבוד לך, אז בוא תהיה בצד שלנו ותלחץ

אוהד טל: לקיים דיון פופוליסטי ולנסות להתעלם מהבעיות של העולים מדרום אמריקה או מצרפת או ממקומות אחרים ולדאוג רק לעולים מרוסיה זה - - - לא פחות ממה - - -      

אלכס קושניר: דיברנו על כל העולים

יבגני סובה: לדעתי אתה פופוליסט, יש פה היקפים אחרים לגמרי, מדובר בעשרות אלפי אנשים

עודד פורר: חבר הכנסת טל

אוהד טל: אז השר מנסה לגבש עמדה

אוהד טל:  השמיכה קצרה ואין מה לעשות

אוהד טל:  הוא מנסה לגבש עמדה ולדאוג לכל העולים

יבגני סובה: אתה לא הולך לכיוון הנכון

עודד פורר: חבר הכנסת טל, אנחנו דואגים לכל העולים - - -     

אוהד טל: יפה, זה מה שהם ניסו להגיד

עודד פורר: סליחה, לא

עודד פורר:  בתוך משרד העלייה והקליטה וגם בקליטה העלייה יש אירועים שהמשרד נותן להם מענה

עודד פורר:  הוא נותן את זה לעלייה מאתיופיה באמצעות מענקים שונים, הוא נותן את זה עם קרן הנמלטים כשמכריזים על אזור שיש ממנו נמלטים של מלחמה, והוא נותן סיוע שניתן נקודתית לגבי אירועים שבעבר לסיוע הכללי שניתן כשכבת בסיס

עודד פורר:  יש משמעות לרצף של סיוע חרום

עודד פורר:  בשנה האחרונה הגיעו למדינת ישראל 74,000 עולים

עודד פורר:  כמה מהם מרוסיה ואוקראינה?     

יבגני סובה: 34,000 מרוסיה ועוד - - -      

אהרן אוזן: בסביבות 60,000

עודד פורר: אנחנו רואים שכ-75% מהעולים הגיעו עם בעיה מאוד משמעותית מאזורי מלחמה

עודד פורר:  זיהה את זה הדרג המקצועי לפני כשנה, העלה את זה לפני הממשלה וזו קיבלה החלטה

עודד פורר:  אפשר לומר שאנחנו ממשיכים את המצב הזה עד שהשר ילמד, לגיטימי שהשר רוצה ללמוד, ויש דרך לומר שהנתונים בבחינה ובודקים אותם

עודד פורר:  כרגע חתכת, משרד העלייה והקליטה החליט לחתוך את הסיוע המיוחד שניתן לעולים נוכח המלחמה ולכן אני חושב שנכון היה, מעבר לזה שבאים לפה בלי נתונים ותשובות אחרי שביקשנו את התשובות לשאלות, נכון היה להגיד שמשאירים את הרצף עד לחודש פברואר

עודד פורר:  הרי זה יגיע בפני הממשלה

עודד פורר:  נאמר כאן שזה ימתין עד לאישור תקציב המדינה והמשמעות של אמירה כזו היא שרוצים לחתוך

עודד פורר:  תקציב המדינה יאושר במאי ומה שלא ניתן עד מאי כבר לא יינתן ביוני, בניגוד לשיר "אני גיטרה" של נעמי שמר

עודד פורר:  אני אומר לכם שלדעתי ב-31 בחודש נוכל לקיים ישיבה

עודד פורר:  במהלך השבוע הבא אתם תזומנו לישיבה

עודד פורר:  אני מבקש שהשר יגיע לישיבה וככל שהוא לא יכול המנכ"לית תהיה בישיבה עם תשובות

עודד פורר:  אם אתם לא באים עם מספרים ותשובות - - -     

שלומית אבינח: אבל כמה זמן הם צריכים?      

עודד פורר: לא יותר משבוע

שלומית אבינח: אני לא אזמין אנשים אם הם לא מוכנים

עודד פורר: אבל הם לעולם לא מוכנים, הם לא היו מוכנים לדיון הקודם והם לא מוכנים לדיון הזה

עודד פורר:  הם ידעו מה הנושא של הדיון הקודם, ביקשנו את הנתונים לדיון הזה ועד לרגע זה לא קיבלנו אותם

עודד פורר:  אנחנו ניפגש פה כל שבוע, נעשה את ההופעה הזאת – אני לא נהנה לעשות את ההופעה הזאת, זאת לא הייתה הכוונה – עד שתבואו עם נתונים

עודד פורר:  יש מספיק מערכות מחשב ומספיק אנשים

עודד פורר:  אני יודע כמה מהר שולפים את הנתונים כשרוצים אותם

עודד פורר:  שלפו את הנתונים ובואו איתם במהלך השבוע הבא

עודד פורר:  מה שקרה פה היום לא מקובל, לא אצלי

עודד פורר:  תודה, הישיבה נעולה